**Németh Dávid, a K&H Bank vezető elemzője „Szökőár’ címmel tartott egy gazdasági kitekintést a 27. K&H Családi Vállalatok online Klubján.**

A jelenlegi gazdasági helyzet leginkább egy szökőárhoz hasonlítható. Az árak folyamatosan emelkednek, a chiphiány óriási gondot okoz az autóiparnak, Kína fegyverkezése pedig több nagy államot is fegyverkezésre késztet, mely pörgeti a gazdaságot. A legégetőbb kérdés most az ukrán-orosz helyzet, vajon lesz-e támadás? Sajnos a csillagállások is kedveznek egy támadási lehetőségnek.

Oroszország kedvező gazdasági helyzetben van, hiszen az olaj-és gázbevételeknek köszönhetően a központi költségvetését egyensúlyban tartja. 2018 óta - válság esetére - az olaj- és gázeladásból származó többletbevételt egy alapba halmozzák. Az orosz államadósság csak 20%, szemben Magyarország kb. 80%-os és az EU 100%-os államadósságával. Oroszországban a külföldiek kezében lévő állomány folyamatosan csökken a teljes adósságon belül, folyófizetési mérleg többletüknek köszönhetően pedig nincsenek rászorulva a külföldi finanszírozásra. Erős gazdaságuk ugyanakkor függ az európai piactól, fontos tehát számukra, hogy a beszállítások fennmaradjanak. Egy oda-vissza ráutaltság figyelhető meg Európa és Oroszország között, bár az európai országok próbálnak más lehetőségeket is kiépíteni, többek között Kínával és az USÁ-val próbálnak egyezkedni. Harc folyik a gázért, de az egymásrautaltság miatt Európa és Oroszország diplomáciai megállapodásra törekszik. Magyarországnak különösen fontos a jó viszony fenntartása az oroszokkal, de szerencsére már nem csak Ukrajnán keresztül érkezik hozzánk a gáz. Nagy átfogó háborútól nem kell tartani, elképzelhetően csak pár megye kerül majd át Oroszországhoz.

Itthon a választások után komoly megszorításokra számíthatunk, akárki is győz a választásokon. 2021-ben 8% volt a költségvetési hiányunk, a lakosságnak pedig jelentős megtakarításai voltak. 2022-23-ban ez várhatóan romlani fog, a növekvő kamatterhek és árak rontják majd a háztartások megtakarításait a választásokat követően. Külső finanszírozási képességünk is tovább fog romlani és sérülékenyek leszünk, ha a költségvetési (államháztartási) fegyelem nem javul. Alacsonyabb állami beruházási ráta és szigorúbb költségvetés következik majd a választások után.

Az ingatlanárak minden európai országban viszonylag gyorsan növekednek, melynek okaként a kínálati korlátokat említhetjük. Az Európai Központi Bank szerint Magyarországon kb. 15%-kal túlárazott az ingatlanpiac. Csehországban azonban még jobban elszálltak az ingatlanárak. A Covid-hullám után féltünk a recessziótól, de azt elsöpörte az infláció. A klímaváltozás az energiaárak emelkedését eredményezi, mely tovább gerjeszti az inflációt, melynek tekintetében 20-30 éves csúcsokról beszélhetünk.

S hogy mik a kilátások a jövőre? A geopolitikai konfliktus felfelé hajtja az olaj árát. Az USA kínálata lassan követi le az áremelkedést, a bankok sem szívesen finanszírozzák ezeket a projekteket, Irán visszalépése a piacra viszont enyhítené az árakat. Nagy kihívást jelent a klímaváltozás, a fosszilisből a zöld energiára áttérés a zéró szén-dioxid kibocsájtás elérése érdekében. A nukleáris energia e tekintetben elfogadhatóbb energiaforrásnak minősül, mint a szén vagy az olaj.

Magyarország esetében a felhasznált energia 15%-át a nukleáris energia adja. A lakossági energiaárak és az üzemanyagár befagyasztása kockázattal jár, mert a magas energiaárakat költségvetési pénzből kell pótolni, ha pedig ez megszűnik, akkor a háztartások körében várható egy nagy áremelés. A mezőgazdaságban növekednek a termelői árak, így az élelmiszerárak is, s ez ugyancsak hajtja fel az inflációt. Az ipari termelői árak is emelkednek, de ott nem megy olyan gyorsan az áthárítás. Feszes a munkaerőpiac, vagyis alacsony a munkanélküliségi ráta és egyre több a betöltetlen állás. Ennek hatására a termelési költségek magasan maradnak, mely szintén infláció gerjesztő hatású. Pozitív hatásként megemlíthetjük a nettó reálkeresetek növekedését, mely növeli a fogyasztást, de ez spirálisan tovább növelheti az inflációt. A jegybank sem tud az inflációs várakozások ellen hatni. További kamatemelések várhatóak, mely a hitelárazásban is megjelenik majd. Ez visszafogja a hitelkeresletet, ami pedig lassítja majd a magyar gazdaságot, így jövőre max. 3,5%-os gazdasági növekedéssel számolhatunk.

A kriptopiac elszálló árainak lufija is bármikor kipukkanhat, így a következő recesszió 2-3 év múlva várható. Az euro - forint viszonylatában erősödés indult be a jegybanki politika következtében. 350 környékére is lecsökkenhet a forint árfolyama a szigorú magyar monetáris politikának köszönhetően.